**Tlačová správa**

Banská Bystrica, 31. január 2025

#### Zmena v nahlasovaní incidentov týkajúcich sa medveďa hnedého

S účinnosťou od **1. februára 2025** ukončí svoju činnosť Operačné stredisko pre medveďa hnedého Štátnej ochrany prírody Slovenskej republiky, ktoré bolo prevádzkované pod telefónnym číslom 18 081. Od tohto dátumu sa **nahlasovanie výskytu jedincov medveďa hnedého a súvisiacich incidentov riadi novými pravidlami**:

* **V prípadoch, keď je ohrozené zdravie alebo život osôb,** **poprípade vznikajú alebo môžu vzniknúť škody na majetku** je potrebné okamžite volať tiesňovú linku **112**. Operátori situáciu vyhodnotia a v prípade potreby vyšlú na miesto Zásahový tím pre medveďa hnedého.
* **V ostatných prípadoch, ako sú pozorovania medveďa v blízkosti obývaných oblastí a vzniknuté škody na majetku je potrebné kontaktovať priamo príslušný Zásahový tím pre medveďa hnedého** podľa regiónu. Na území Slovenska bude vykonávať činnosť osem zásahových tímov tri v gescií Štátnej ochrany prírody Slovenskej republiky (Západ, Stred, Východ) a päť pod gesciou správ národných parkov. Prvé dva už fungujúce tímy sú v správe Tatranského národného parku a Národného parku Nízke Tatry, zvyšné tri (Fatra, Muráň, Poloniny) svoju činnosť spustia v prvom polroku 2025. Aktuálne kontakty na tieto tímy sú dostupné na webovej stránke <https://zasahovytim.sopsr.sk/> a webových stránkach jednotlivých národných parkov.

Cieľom tejto zmeny je zefektívniť proces nahlasovania a zabezpečiť rýchlejšiu koordináciu zásahových zložiek v prípade ohrozenia obyvateľstva alebo iných situácií, ktoré si vyžadujú zásah. Ministerstvo vnútra Slovenskej republiky upozorňuje, že linka 112 je určená výhradne pre tiesňové situácie. Nesprávne využívanie tejto linky na neurgentné prípady môže spomaliť reakciu v skutočne nebezpečných situáciách.

Štátna ochrana prírody Slovenskej republiky zároveň vyzýva turistov a návštevníkov prírody v oblastiach s výskytom medveďa hnedého k zvýšenej opatrnosti. Všetky potrebné informácie o bezpečnosti a odporúčania ako sa správať v miestach s výskytom medveďa hnedého nájdete na našej web stránke <https://zasahovytim.sopsr.sk/bezpecnost/>.

**Doplňujúce informácie:**

Zneužitie linky 112 sa trestá finančnou pokutou až do výšky 1 659 €, v prípade šírenia poplašnej správy hrozí trest odňatia slobody na 1 až 5 rokov. Počas rozhovoru s operátorom je potrebné odpovedať na niekoľko otázok, ktoré operátorovi pomáhajú čo najefektívnejšie zareagovať. V prvom rade treba uviesť čo sa stalo, kde sa to stalo a komu sa to stalo. Volajúci by mal takisto uviesť svoje meno, priezvisko a číslo, z ktorého telefonuje, aby sa s ním operátor vedel v prípade potreby opäť skontaktovať. Ak volajúca osoba presne nevie kde sa nachádza, pomôže operátorovi lokalizácia tiesňového volania.

Zdroj: https://izs.estranky.sk

<https://www.minv.sk/?kedy>

*Tlačovú správu spracoval Odbor komunikácie a propagácie Štátnej ochrany prírody SR*